5.pielikums

informatīvajam ziņojumam par valsts līdzdalības saglabāšanu valsts sabiedrībā ar ierobežotu atbildību [„Latvijas Nacionālais simfoniskais orķestris](http://www.lnso.lv/)”, valsts sabiedrībā ar ierobežotu atbildību „[Liepājas simfoniskais orķestris](http://www.lso.lv/)”, valsts sabiedrībā ar ierobežotu atbildību [„KREMERATA BALTICA”,](http://kremeratabaltica-lv.blogspot.com/) valsts sabiedrībā ar ierobežotu atbildību [„Valsts Akadēmiskais koris „Latvija””](http://www.koris.lv/), valsts sabiedrībā ar ierobežotu atbildību [„Latvijas Koncerti”,](http://www.latvijaskoncerti.lv/) valsts sabiedrībā ar ierobežotu atbildību [„Latvijas Nacionālā opera un balets”,](http://www.opera.lv/lv/) valsts sabiedrībā ar ierobežotu atbildību [„Jaunais Rīgas teātris”,](http://www.jrt.lv/) valsts sabiedrībā ar ierobežotu atbildību [„Dailes teātris”,](http://www.dailesteatris.lv/) valsts sabiedrībā ar ierobežotu atbildību [„Latvijas Nacionālais teātris”,](http://www.teatris.lv/lv/) valsts sabiedrībā ar ierobežotu atbildību [„Daugavpils teātris”,](http://www.daugavpilsteatris.lv/) valsts sabiedrībā ar ierobežotu atbildību [„Valmieras drāmas teātris”,](http://vdt.lv/lv/) valsts sabiedrībā ar ierobežotu atbildību [„Latvijas Leļļu teātris”](http://www.lelluteatris.lv/lv/), valsts sabiedrībā ar ierobežotu atbildību [„Mihaila Čehova Rīgas Krievu teātris”](http://www.trd.lv/lv/) un valsts sabiedrībā ar ierobežotu atbildību [„Rīgas cirks”](http://www.cirks.lv/)

**Valsts sabiedrības ar ierobežotu atbildību „Latvijas Koncerti” ekonomiskais izvērtējums**

|  |  |
| --- | --- |
| **Konkurences padomes noteiktie izvērtējamie jautājumi** | **Izvērtējums attiecībā uz kapitālsabiedrības darbību** |
| **Kas ir konkrētā pakalpojuma saņēmēji un kādas vajadzības tiek apmierinātas. Kāds un cik būtisks ieguvums patērētājiem. Kurām patērētāju grupām ieguvums ir visaugstākais.**  | VSIA „Latvijas Koncerti” (turpmāk – Koncertorganizācija) ir vienīgā institūcija Latvijā, kura regulāri nodrošina dažādu žanru mūzikas mākslas pieejamību Latvijā un atbilstoši kultūrpolitiskajām prioritātēm nodrošina augstāku kvalitātes standartu mūzikas mākslas jomā. Koncertorganizācija nodrošina daudzveidīga nacionālā un pasaules kultūras mantojuma saglabāšanu un attīstību mūzikas, tai skaitā kamermūzikas, jomā, tā popularizēšanu Latvijā un ārvalstīs, veicinot izcilību mūzikas mākslā un nodrošinot Latvijas Republikā vienīgā profesionālā kamerkora – „Latvijas Radio koris”, vienīgā pilna sastāva profesionālā kamerorķestra – valsts kamerorķestris „Sinfonietta Rīga”, kā arī vienīgā profesionālā džeza mūzikas bigbenda – „Latvijas Radio bigbends” augstvērtīgu māksliniecisko darbību, kas vērsta uz mūzikas mākslas pieejamību dažādām sabiedrības mērķauditorijām. Koncertorganizācija veic koncertprogrammu īstenošanu visā Latvijas teritorijā, kā arī valstiskas nozīmes pasākumu, kā piemēram, 18.novembra svētku koncertu organizēšanu Rīgā un Latvijas reģionos, un Ministru kabineta balvu pasniegšanas koncertus.Koncertorganizācija ik gadu īstenojusi vidēji 120 jaunas koncertprogrammas, no kurām 20-30% bijuši latviešu mūsdienu oriģinālmūzikas atskaņojumi. 2018.gada laikā Koncertorganizācija klausītājiem noorganizējusi 354 koncertus. 2019.gada laikā – 360 koncertus. 2020.gadā, kad Covid-19 izraisītās pandēmijas dēļ valstī tika ierobežoti publiskie pasākumi, īstenotas 214 koncertprogrammas. Kopumā pēdējo trīs gadu periodā atskaņoti 928 koncerti, no kuriem 503 bijuši koncerti, kuros atskaņota latviešu mūzika. Pēdējo trīs gadu laikā Latvijā un ārpus tās robežām īstenoti 114 kamerorķestra „Sinfonietta Rīga” koncerti, 148 kora „Latvijas Radio koris” koncerti un 118 bigbenda „Latvijas Radio bigbends” koncerti. Ikgadēji Koncertorganizācijas rīkotos koncertus vidēji ir apmeklējuši 168 000 klausītāju, izņemot 2020.gadu, kad dēļ pasākumu ierobežojumiem koncertus apmeklējuši 130 000 klausītāju. Paralēli aktīvai darbībai Rīgā Koncertorganizācija trīs gadu periodā ir īstenojusi 403 koncertus Latvijas reģionos. Trīs gadu periodā 311 koncerti ir atskaņoti bērnu un jauniešu auditorijai, ko noskatījušies 156 979 mērķgrupas apmeklētāji. Veiksmīgi tiek īstenoti bērniem un jauniešiem domāti koncertcikli „Patiešām maziņiem” un „MŪZIKA TEV”.Popularizējot Latvijas mūzikas mākslu ārvalstīs, koncertorganizācijas kolektīvi trīs gadu laikā ir snieguši 76 vieskoncertus.Profesionāli īstenotas ikgadējās “Lielās mūzikas balvas” pasniegšanas ceremonijas, kuru atspoguļojums ar LTV1 palīdzību bijis pieejams plašai Latvijas sabiedrībai; veiksmīgi organizēts „Lielās mūzikas balvas” žūriju darbs.Koncertorganizācijas izmantoto zāļu procentuālā piepildītība ir 89% no to maksimālās kapacitātes.Koncertorganizācija nodrošina arī pasaules A un B klases orķestru un atzītu viesmākslinieku koncertus Latvijā, kas Latvijas klausītājiem ļauj klātienē iepazīt un baudīt atzītu ārvalstu mūziķu sniegumu. |
| **Pakalpojuma tirgus.**  | Akadēmiskās un džeza mūzikas pakalpojuma tirgu Latvijā regulāri nodrošina gan valsts dibinātās koncertorganizācijas, gan komercorganizācijas un nevalstiskās organizācijas savu projektu un festivālu ietvaros. Privātās koncertorganizācijas šādus koncertus un festivālus rīko tikai gadījumos, ja tiek prognozētas peļņas iespējas no koncertprogrammas, līdz ar to koncertprogrammu izveide ir uz komerciāliem principiem balstīta un ilgtermiņā neveicina vienmērīgu un ilgtspējīgu akadēmiskās mūzikas attīstību Latvijā, turklāt katra privāta koncertorganizācija īsteno vien dažus koncertus gadā, jo simfoniskās, bigbenda, profesionālu koru mūzikas koncertu, orķestru, kamermūzikas koncertprogrammu izdevumu un honorāru segšanai nepieciešami lieli finanšu resursi un augsto biļešu cenu dēļ liela daļa potenciālo skatītāju to bieži nevar atļauties apmeklēt. |
| **Vai pastāv kādi šķēršļi, kas liegtu konkrēto pakalpojumu iepirkt no privātajiem tirgus dalībniekiem.**  | Ņemot vērā minēto situāciju pakalpojuma tirgū un nozares dalībnieku specifiku, secināms, ka privātie tirgus dalībnieki – koncertu un mūzikas festivālu organizētāji, kas veic uz Latvijas tirgu orientētu komercdarbību, nevar īstenot visaptverošas Latvijas akadēmiskās mūzikas nozares attīstību atbalstošas funkcijas, kā to spēj veikt Koncertorganizācija.  |
| **Vai ir izskatītas iespējas veikt komercdarbību veicinošus pasākumus, piemēram, uzlabojumus infrastruktūrā, administratīvo procedūru vienkāršošanu un izmaksu samazināšanu, kā arī ieviest mehānismus pakalpojumu kvalitātes uzlabošanai, izvērtējot iespējamo risinājumu lietderību, ekonomiskos un sociālos ieguvumus un ietekmi uz konkurenci.**  | Valsts funkciju koncentrēšana spēcīgā koncertorganizācijā, kas īsteno kultūrpolitiski svarīgus uzdevumus mūzikas mākslas nozarē, dod iespēju valstij nodrošināt kvalitatīvu, daudzveidīgu un profesionāli sagatavotu koncertprogrammu regulāru pieejamību Latvijas klausītājiem.Latvijas pakalpojumu tirgū minēto funkciju īstenošanai pilnā apmērā nav piemērotu privāto koncertorganizāciju ar līdzvērtīgu profesionālo kapacitāti un atbilstošu infrastruktūru kvalitatīva koncertprogrammu sagatavošanas un atskaņošanas procesa nodrošināšanai, ar ilggadēju pieredzi un izveidotiem kontaktiem starptautiskajās mūzikas aģentūrās. Atvēlot mūzikas mākslas uzdevumu veikšanu privātam resoram, būtiski augtu izmaksas šo funkciju īstenošanai un radīto koncertprogrammu biļešu cenas, mazinātos funkciju rezultativitāte un tās kvalitāte, kā arī zustu nozares attīstības vienota pārredzamība un pārraudzība no valsts puses.Valsts dažādos veidos sniedz papildu atbalstu mūzikas nozarei ar Valsts kultūrkapitāla fonda projektu un Kultūras ministrijas starpniecību, atbalstot radošo stipendiju piešķiršanu komponistiem un izpildītājiem, sniedzot atbalstu mūzikas mākslas projektiem, taču tas nerada apstākļus, kas veicinātu tādu nozares dalībnieku rašanos, kas varētu pārņemt vai īstenot apjomīgas kultūrpolitikas funkcijas.Kā uzlabojums infrastruktūrā, kas spētu būtiski uzlabot Latvijas mūzikas nozares situāciju un atskaņojumu akustisko kvalitāti, veicinot ne tikai Latvijas mūziķu, bet arī starptautiski atzītu mākslinieku koncertdarbību Latvijā, turklāt sniedzot lielākam publikas apjomam iespēju apmeklēt koncertus tiem atbilstošos apstākļos, uz šo brīdi tiek izskatītas iespējas īstenot nacionālās koncertzāles projektu (saskaņā ar Ministru kabineta 2020.gada 18.jūnija rīkojumu Nr.341 „Par nacionālās koncertzāles projekta īstenošanu”), kas pavērs lielākas izdevības dažādu producentu rīkoto programmu realizēšanai. Darbs pie nacionālās koncertzāles projekta īstenošanas notiek, ņemot vērā arī nevalstiskā sektora intereses, vajadzības un priekšlikumus. |
| **Vai publiskas personas lēmums par līdzdalību PPK (tai skaitā, darbības paplašināšanu) nelikvidē stimulu privātās uzņēmējdarbības attīstībai gan konkrētās preces/pakalpojuma sniegšanā, gan plašākā kontekstā.**  | Nē, ņemot vērā, ka pakalpojumu tirgū nav līdzvērtīgu dalībnieku ar atbilstošu profesionālo kapacitāti, infrastruktūru, resursiem un zināšanām, tādējādi minētais publiskas personas lēmums skar valsts attīstību stratēģiski svarīgā nozarē. Valsts dibinātās koncertorganizācijas nelikvidē stimulu privātas uzņēmējdarbības attīstībai mūzikas nozares pakalpojumu tirgū, bet, atbalstot izpildītājmāksliniekus (tai skaitā solistus, kamermūziķus, diriģentus) un mūzikas oriģināldarbu tapšanu, to veicina, sniedzot būtisku pienesumu Latvijas mūzikas mākslā. |
| **Vai konkrētā pakalpojuma sniegšanā ir novērojama pilnīga vai daļēja tirgus nepilnība. Vai šī nepilnība nav publiskas personas darbības sekas. Vai pastāv alternatīvie tirgus nepilnības novēršanas instrumenti.**  | Konkrētā pakalpojuma kompleksā sniegšanā ir novērojuma tirgus nepilnība, ņemot vērā, ka pašvaldību un privātie komersanti nespēj nodrošināt pastāvīgu profesionālu mūziķu kolektīvu darbību un ilgtspēju. Valsts līdzdalība Koncertorganizācijā ir devusi būtisku impulsu Latvijas profesionālās mūzikas mākslas attīstībai, novērtējumam un prestiža celšanai sabiedrībā, kuru augstu vērtē arī neatkarīgi mūzikas profesionāļi. Nepilnība nav publiskas personas darbības sekas, bet dabiska ikvienas kultūras nozares pazīme, kuru attīstībai nepieciešama konsekventa valsts intervence, valsts kultūrpolitikas instrumenti un finansējums, jo tā nekomerciālā rakstura dēļ nevar darboties brīvā tirgus apstākļos. Akadēmiskās mūzikas mākslas nozares atbalstam nav identificējami citi alternatīvi tirgus nepilnību novēršanas instrumenti. |
| **Vai pastāv kādi drošības riski nodot pakalpojuma sniegšanu privātā sektora tirgus dalībniekiem. Kādi un cik būtiski ir konkrētie riski un, vai pastāv alternatīvi veidi, kā tos samazināt vai novērst.** | Nododot pakalpojuma sniegšanu privātā sektora dalībniekiem, būtiski augtu izmaksas šo funkciju īstenošanai un radīto koncertprogrammu biļešu cenām, kā arī mazinātos funkciju rezultativitāte un tās kvalitāte. Valsts zaudētu tradīcijām bagātas profesionālās mūzikas mākslinieciskās vienības, kā arī vienotu profesionālās mūzikas mākslas nozares attīstībai būtiskāko funkciju pārvaldību un kontroli, un iespēju īstenot nozares attīstībai un plašākai starptautiskai redzamībai būtiskas iniciatīvas. |
| **Vai publiskas personas iesaiste komercdarbībā nerada negatīvu ietekmi uz citiem tirgus dalībniekiem un konkurences procesu kopumā arī citos tirgos, kurus varētu skart PPK saimnieciskā darbība. Kā izpaužas šī negatīvā ietekme, cik tā ir būtiska un kā to novērst.** | Nē, ņemot vērā, ka Koncertorganizācija sniedz specifisku uz profesionālās mūzikas plašu pieejamību orientētu darbību, tai skaitā latviešu mūzikas oriģināldarbu attīstību un pieejamību, līdztekus radot Latvijas mūzikas izglītībai atbilstošus darba tirgus apstākļus akadēmiskās mūzikas un bigbenda izpildītājmāksliniekiem. Koncertorganizācija netraucē pārējiem mūzikas tirgus dalībniekiem, ko dotē valsts, ņemot vērā, ka Koncertorganizācija savu koncertdarbību veic mūzikas žanros, kurus pārējās valsts koncertorganizācijas pārsvarā nepraktizē – kamerkora, pilna sastāva kamerorķestra, bigbenda un kamermūzikas koncertprogrammas. Tieši otrādi – Koncertorganizācija veicina arī citu valsts koncertorganizāciju un neatkarīgo mūziķu koncertdarbību, iesaistot to kolektīvus un solistus savos mūzikas projektos, sadarbojoties ar viņiem. Arī pašvaldību un privātie pasākumu producenti savās koncertprogrammās iesaista Koncertorganizācijas kolektīvus un atsevišķus mūziķus, jo paši nespēj nodrošināt nepieciešamos profesionālos cilvēkresursus pastāvīgai koncertdarbībai. |
| **Kādas (tai skaitā, cik būtiskas) būtu iespējamās ilgtermiņa sekas uz patērētājiem, ja publiska persona neturpinātu komercdarbību. Vai tas radītu lielāku zaudējumu patērētājam, nekā darbības turpināšana tirgū.** | Neturpinot valsts līdzdarbību Koncertorganizācijā, tās darbība tiktu pārtraukta, apdraudot kultūrpolitiku, kas vērsta uz Latvijas mūzikas tradīciju nepārtrauktību, daudzveidību un attīstību. Latvijas klausītājiem būtu daudz mazāk iespēju regulāri apmeklēt dažādus akadēmiskās un džeza mūzikas koncertus, kā arī būtu jāatvēl lielāki finansiālie līdzekļi, iegādājoties biļetes uz privāto koncertorganizāciju rīkotiem profesionālās mūzikas atskaņojumiem. |
| **Vai publiskas personas iesaiste komercdarbībā neabsorbēs kapitālu un cilvēkresursus no citiem tirgiem (piemēram, vai konkrēta pakalpojuma nodrošināšana no publiskas personas puses negatīvi neietekmēs resursu pieejamību tirgos, kuros pastāv veselīga konkurence).** | Nē, publiskas personas iesaiste Koncertorganizācijā neabsorbē kapitālu un cilvēkresursus, bet tos attīstīta un nodarbina. Koncertorganizācija ir būtiska platforma nozares speciālistu nodarbināšanai un iespēja profesionālai izaugsmei. Pastāv risks, ka ārvalstu tirgū esošās koncertorganizācijas aizvilina Koncertorganizācijas cilvēkresursus, balstoties uz mūziķu nekonkurētspējīgo atalgojuma līmeni Latvijā. |
| **Vai un cik būtiski publiskas personas iesaiste komercdarbībā negatīvi ietekmēs privātā sektora inovācijas un attīstību jebkurā no tirgiem, ko PPK darbība varētu ietekmēt/skart.** | Publiskas personas iesaiste komercdarbībā neietekmē negatīvi privātā sektora inovācijas, ņemot vērā, ka privātā sektora darbībā nav vērojamas inovācijas akadēmiskās mūzikas žanros – tās vērstas uz komerciāliem principiem balstītu koncertprogrammu izveidi. |
| **Kāds varētu būt iespējamais investīciju apjoms PPK tuvāko 1-5 gadu laikā. Vai ieguvumi no preces/pakalpojuma atsver investīcijas, proti, vai alternatīvās izmaksas nav pārāk augstas (vai nav jāatsakās no investēšanas lietderīgākā un patērētājiem vēlamākā projektā).**  | Ikgadējs valsts dotāciju apjoms Koncertorganizācijai tuvāko piecu gadu laikā plānots ~ 3 000 000 *euro* apmērā ik gadu. Investīcijas nodrošina Koncertorganizācijas darbību un valsts deleģēto uzdevumu veikšanu, bet neveicina starptautisku konkurētspēju gan atalgojuma līmenī, gan materiāltehniskās bāzes nodrošinājumā. |
| **Vai ir iegūti un izvērtēti citu pušu (gan publiskā, gan privātā sektora) viedokļi par iespējamiem riskiem publiskas personas līdzdalībai kapitālsabiedrībā (piemēram, sabiedriskā apspriešana, aptaujas, konsultācijas ar NVO un uzņēmējiem).**  | Jā, ir veiktas konsultācijas un gūts biedrības „Latvijas Mūzikas informācijas centrs” atzinums, kurā minēts, ka „Sinfonietta Rīga” ir vienīgais profesionālais kamerorķestris Latvijā, kas specializējas kamermūzikas, mūsdienu mūzikas un senās mūzikas žanros, desmit gadu laikā kopš tā dibināšanas tas jau guvis ievērojamus starptautiskus panākumus – ierakstu balvas un citus novērtējumus. „Latvijas Radio koris” ir vienīgais profesionālais kamerkoris Latvijā, šis tradīcijām bagātais kolektīvs tiek uzskatīts par vienu no labākajiem kamerkoriem pasaulē, kora darbību raksturo augstvērtīgi mūzikas projekti Latvijā, regulāras starptautiskas koncertturnejas un desmitiem starptautiski atzītu, kritiķu novērtētu un apbalvotu audio ierakstu, kas top sadarbībā kā ar Latvijas, tā ārvalstu ierakstu kompānijām. „Latvijas Radio bigbends” ir vienīgais profesionālais bigbends Latvijā, kurš tikai pēc tā dibināšanas kā valsts finansētai koncertorganizācijai, spēj nodrošināt regulāru koncertdarbību, kas ir nepieciešama profesionāla līmeņa uzturēšanai, māksliniecisku izaugsmi un organizācijas finansiālu stabilitāti un ilgtspēju. Līdz pārejai Koncertorganizācijas sastāvā bigbends eksistēja kā privāta iniciatīva un nespēja sasniegt nedz šī brīža kvalitāti, nedz darbības regularitāti. Visu minēto Koncertorganizācijas kolektīvu darbība nav iespējama bez valsts atbalsta – nav neviena cita uzņēmuma Latvijā, kas darbotos šajās specifiskajās mūzikas jomās. Ja tādas arī tiktu dibinātas, tās nespētu izdzīvot esošajos tirgus apstākļos, jo nespētu piesaistīt nepieciešamo finansējumu darbības nodrošināšanai. Uzskatām, ka esošais modelis, kur koncertorganizācijas saņem valsts finansējumu deleģējuma formā un valsts ir kapitāla daļu turētājs uzņēmumā, ir laika pārbaudi izturējis un sevi veiksmīgi pierādījis.Koncertorganizācijas kolektīvi un to mākslinieciskie vadītāji savas darbības laikā guvuši ievērojamu skaitu „Lielās mūzikas balvas”, kā arī citus apbalvojumus, piemēram Ministru kabineta balvas un Latvijas mūzikas ierakstu „Zelta mikrofons” balvas, kā arī starptautiski atzītus novērtējumus, kas apliecina augstu un noturīgu profesionālās kvalitātes līmeni. |
| **Vai publiskā persona ir veikusi ietekmes uz konkurenci izvērtējumu (konkurences situācijas novērtējums, kas sevī ietver, piemēram, apzināt tirgū esošos komersantus, pakalpojumu/preču pieejamība, iespējamās tirgus barjeras), identificējot konkurencei draudzīgāko risinājumu.** | Jā, Kultūras ministrija 2020.gadā sadarbībā ar Latvijas Kultūras akadēmiju un SIA „Analītisko pētījumu un stratēģiju laboratorija” veikusi profesionālā teātra un mūzikas mākslas jomas izvērtējumu, kā arī pastāvīgi uzrauga situāciju nozarē, pārzinot visu atsevišķo tirgus dalībnieku darbības specifiku, tirgus segmentus un attīstības instrumentus. Kultūras ministrijā darbojas Latvijas Mūzikas padome, kas sevī apvieno gan nevalstiskas organizācijas, gan Jāzepa Vītola Mūzikas akadēmijas un citus ar nozari saistītus ekspertus, kas analizē situāciju mūzikas mākslas jomā un sniedz priekšlikumus kultūrpolitikas veidošanā nozarē. Nozares redzējums līdzšinējā politikas veidošanas posmā dokumentēts „Mūzikas nozares stratēģijā 2014.–2020.gadam” un šobrīd notiek jaunā perioda kultūrpolitikas izstrāde 2021.–2027.gadam, kurā plānots atkārtoti nostiprināt Koncertorganizācijas lomu nozares attīstībā. |

Kultūras ministrs N.Puntulis

Vīza: Valsts sekretāra p.i. U.Zariņš

Katajs 67330327

Marcis.Katajs@km.gov.lv